b'\n_START_ARTICLE_\nKamni\xc5\xa1ko sedlo\n_START_PARAGRAPH_\nKamni\xc5\xa1ko sedlo (tudi Jermanova vrata, ljudsko tudi Sedlo oz. Sedu) je 1903 m visok preval v Kamni\xc5\xa1ko-Savinjskih Alpah._NEWLINE_Tik pod grebenom je Ko\xc4\x8da na Kamni\xc5\xa1kem sedlu, priljubljena postojanka v poletnih mesecih._NEWLINE_Sedlo na zahodu omejuje Brana, na vzhodu pa Planjava. Proti jugu zlo\xc5\xbeno pada proti zatrepu doline Kamni\xc5\xa1ke Bistrice, na severu pa se strmo spu\xc5\xa1\xc4\x8da v Logarsko dolino._NEWLINE_Legenda o Jermanu pravi, da je bil divji lovec, ki je poznal vse gorske poti. Ko so Turki napadli Celovec, je kranjsko vojsko vodil po najkraj\xc5\xa1i poti prek Kamni\xc5\xa1kega sedla in s tem re\xc5\xa1il Celovec. Zato so v zahvalo poimenovali mogo\xc4\x8dni preval po njem.'